OBRAZLOŽENJE ZAKONA O IZMJENAMA I DOPUNAMA

ZAKONA O IMOVINI BOSANSKO-PODRINJSKOG KANTONA GORAŽDE

1. **USTAVNI OSNOV**

 Ustavni osnov za donošenje navedenog Zakona sadržan je u odredbama člana 23. Ustava Bosansko-podrinjskog kantona Goražde kojim je utvrđeno da Skupština Bosansko-podrinjskog kantona Goražde donosi zakone i druge propise u okviru izvršavanja nadležnosti kantona. Odredbama članova 16. i 18. Ustava BPK Goražde se između ostalog utvrđuje nadležnost za donošenje propisa o unaprjeđivanju lokalnog poslovanja, donošenje odluka u okviru utvrđene ekonomske politike za podsticanje privrednog i društvenog razvoja.

**2. RAZLOZI ZA DONOŠENJE ZAKONA**

 Trenutno važeći Zakon o imovini Bosansko-podrinjskog kantona Goražde je donesen u martu 2011. godine i objavljen u „Službenim novinama Bosansko-podrinjskog kantona Goražde“, br. 5/11. Parlament Federacije Bosne i Hercegovine je usvojio novi Zakon o stvarnim pravima tokom 2013. godine („Službene novine Federacije BiH“, broj 66/13 i 100/13 (28.8.2013.) a Federalno ministarstvo pravde je donijelo Pravilnik o postupku javnog konkursa za raspolaganje nekretninama u vlasništvu Federacije Bosne i Hercegovine, kantona, općina i gradova („Službene novine Federacije BiH“, broj 17/14). Razlog zbog kojeg se pristupilo pripremanju izmjena i dopuna Zakona o imovini BPK-a Goražde, leži u činjenici da su odredbe ovog Zakona u koliziji odnosno u suprotnosti sa odredbama „novog“ Zakona o stvarima pravima. Preciznije rečeno, odredbe Zakona o imovini BPK-a a koje se odnose na specijalnu pogodbu je bilo potrebno izmjeniti jer takav način raspolaganja imovinom Kantona putem specijalne pogodbe ne poznaje „novi“ Zakon o stvarnima pravima. Članom 363. Zakona o stvarnim pravima je predviđeno da nekretninama u vlasništvu Kantona, raspolaže Vlada Kantona i to putem javnog konkursa i uz naknadu utvrđenu po tržišnoj cijeni. U tom smislu, valjalo je uskladiti odredbe kantonalnog Zakona o imovini a koje se tiču specijalne pogodbe, kao načina raspolaganja imovinom u vlasništvu Kantona, sa odredbama Zakona o stvarnim pravima, koji kao način raspolaganja imovinom u vlasništvu Kantona, predviđa raspolaganje putem javnog konkursa. Na taj način valjalo je izmjeniti odredbe člana 11. i člana 13., te brisati odredbe članova 12., 14., 15., 16. i 17.. Izmjenama Zakona je regulisano i pitanje do sada započetih postupaka raspolaganja imovinom na način da će se započeti postupci prije stupanja na snagu izmjena i dopuna Zakona, okončati po odredbama koje su bile na snazi prije stupanja na snagu Zakona o izmjenama i dopunama Zakona o imovini Bosansko-podrinjskog kantona Goražde.

**3. FINANSIJSKA SREDSTVA POTREBNA ZA PROVOĐENJA OVOG ZAKONA**

 Za provođenje ovog Zakona nisu potrebna dodatna finansijska sredstva.